Íslandsmótið í holukeppni hófst í morgun í Borgarnesi Íslandsmót karla og kvenna í holukeppni í golfi hófst í morgun á Hamarsvelli í Borgarnesi . Það er Golfklúbbur Borgarness sem sér um skipulagningu mótsins í samstarfi við Golfsamband Íslands en það er hluti af Eimskipsmótaröðinni . Allir bestu kylfingar landsins eru skráðir til leiks , samtals 58 kylfingar , 32 karlar og 26 konur , og er keppt í riðlakeppni í fyrstu þremur umferðunum sem fram fara í dag og í fyrramálið . Átta manna úrslit fara síðan fram eftir hádegi á morgun . Á sunnudagsmorgun fara loks fram undanúrslit og eftir hádegi úrslitaleikir og leikir um þriðja sæti . Gott veður er nú á Hamarsvelli , um 16 stiga hiti , hægur norðanvindur og sólskin . Veðurspá helgarinnar gerir ráð fyrir svipuðu veðri og því er sérstök ástæða fyrir allt golfáhugafólk til að leggja leið sína á Hamarsvöll og fylgjast með bestu kylfingum landsins eigast við . Íslandsmótið í holukeppni er það stærsta og umfangsmesta sem Golfklúbbur Borgarness heldur í 40 ára sögu sinni . Að sögn Jóhannesar Ármannssonar framkvæmdastjóra GB fer mótið vel af stað og er dagskrá þess á áætlun . Hann segir völlinn í toppástandi og ekki spillir fyrir að veðrið sé með besta móti . Jóhannes segir starfsmenn og félaga í GB hafa lagt mikinn metnað undanfarna daga og vikur í undirbúning mótsins og séu menn þar á bæ áfram um að leysa verkefnið vel af hendi . Nokkuð af áhorfendum séu nú á vellinum að fylgjast með en Jóhannes býst við fleirum um helgina . Hann hvatti að lokum alla golfáhugamenn sem eru á ferðinni í Borgarfirði í dag og um helgina til að heimsækja Hamarsvöll og fylgjast með keppninni . Hægt er að fylgjast með úrslitum í mótinu hér .